సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
రాంచీ టెస్టులో డికాక్ పాదం తాకి.. చెప్పు వదిలిన ఫ్యాన్
వైజాగ్, పుణె టెస్టు తరహాలోనే ఓ అభిమాని కారణంగా రాంచీ‌లోనూ టెస్టు మ్యాచ్‌ కొన్ని నిమిషాలు నిలిచిపోయింది. దక్షిణాఫ్రికా ఓపెనర్ డికాక్ పాదం తాకేందుకు వచ్చిన అభిమాని.. కాసేపు హల్‌చల్ చేశాడు.
Samayam Telugu | Updated:
Oct 21, 2019, 11:15AM IST
హైలైట్స్
రాంచీ టెస్టులోనూ అభిమాని కారణంగా మ్యాచ్‌కి అంతరాయం
డికాక్ పాదం తాకేందుకు వచ్చిన అభిమాని.. కంగారుపడిన సఫారీ ఓపెనర్
అభిమాని చెప్పుని మైదానం వెలుపలికి విసిరిన డికాక్
సిరీస్‌లో ఇలా ఓ అభిమాని మైదానంలోకి రావడం ఇది మూడోసారి
భారత్, దక్షిణాఫ్రికా మధ్య జరుగుతున్న టెస్టు సిరీస్‌లో ఆటగాళ్ల భద్రత‌‌‌‌లోని డొల్లతనం మరోసారి బయటపడింది. రాంచీ వేదికగా ప్రస్తుతం జరుగుతున్న మూడో టెస్టు మ్యాచ్‌లో దక్షిణాఫ్రికా ఓపెనర్ డికాక్ పాదం తాకేందుకు ఓ అభిమాని మైదానంలోకి ప్రవేశించి హల్‌చల్ చేశాడు. తాజా సిరీస్‌లో ఇలా అభిమానులు మైదానంలోకి వచ్చి ఆటకి అంతరాయం కలిగించడం ఇది మూడోసారి. వైజాగ్ టెస్టులో విరాట్ కోహ్లీ వద్దకి వెళ్లిన ఓ అభిమాని సెల్ఫీ కోసం ప్రయత్నించగా.. పుణె టెస్టులో రోహిత్ శర్మ పాదాన్ని తాకేందుకు అభిమాని ట్రై చేయడంతో పక్కకి తప్పుకునే ప్రయత్నంలో రోహిత్ శర్మ కిందపడిపోయిన విషయం తెలిసిందే.
IND vs SA 3rd Test Live Score బోర్డు కోసం క్లిక్ చేయండి..!
రాంచీ టెస్టులో బ్యాక్‌వర్డ్ పాయింట్‌లో డికాక్ ఫీల్డింగ్ చేస్తుండగా.. వెనక నుంచి సడన్‌గా వచ్చిన అభిమాని అతని పాదాలపై పడిపోయాడు. దీంతో.. కంగారుపడిన డికాక్ పక్కకి తప్పుకున్నాడు. అప్పటికే అప్రమత్తమైన సిబ్బంది అభిమాని వెంట పరుగెత్తుకుంటూ వచ్చి.. అతడ్ని మైదానం వెలుపలికి తీసుకెళ్లారు. భద్రతా సిబ్బందితో జరిగిన పెనుగులాటలో సదరు అభిమాని చెప్పు మైదానంలోనే జారిపోయింది. దీంతో.. ఆ చెప్పుని తీసుకుని బౌండరీ లైన్ సమీపం వరకూ నడిచిన డికాక్.. మైదానం వెలుపలికి విసిరాడు. ఆదివారం సఫారీ తొలి ఇన్నింగ్స్‌లో డికాక్ 4 పరుగులకే ఔటైన విషయం తెలిసిందే.
https://t.co/n5glWqPoGS
&mdash; Cricket (@cricketvideos13) 1571571560000
భారత్ గడ్డపై గత కొంతకాలంగా అభిమానులు ఇలా మైదానంలోకి రావడం సర్వసాధారణంగా మారిపోయింది. ఇటీవల పుణె టెస్టు ఘటనపై దిగ్గజ క్రికెటర్ సునీల్ గవాస్కర్ మాట్లాడుతూ ‘స్టేడియంలోని సెక్యూరిటీ సిబ్బంది ఉండేది ఉచితంగా మ్యాచ్ చూడటానికా..?’ అంటూ ఘాటుగా ప్రశ్నించాడు. ఇంగ్లాండ్, ఆస్ట్రేలియా దేశాల్లో ఇలా గ్రౌండ్‌లోకి అభిమానులు రావడం చాలా అరుదుగా కనిపిస్తుంటుంది. అక్కడ భద్రతా సిబ్బంది స్టేడియంలోని గ్యాలరీల వైపు కూర్చీలు వేసుకుని బౌండరీ లైన్ వద్ద కూర్చుంటారు. కానీ.. భారత్‌లో మాత్రం రివర్స్‌లో మ్యాచ్‌ని చూస్తూ సెక్యూరిటీ సిబ్బంది ఉంటారు. దీంతో.. అభిమానులు సులువుగా భద్రతా సిబ్బందిని బోల్తా కొట్టిస్తూ మైదానంలోకి వచ్చేస్తున్నారు.